b'\n_START_ARTICLE_\nJazz Etno Funky Festival\n_START_SECTION_\nZa\xc4\x8detki\n_START_PARAGRAPH_\nFestival je nastal leta 2008 na pobudo aktivistov K\xc5\xa0OK, v sodelovanju s Skupnostjo Italijanov Santorio Santorio - Koper. Prva tri leta so koncertni ve\xc4\x8deri potekali v prostorih koprskega lokala Circolo, \xc4\x8detrto leto (2006) pa se je JEFF preselil v vrtove Pokrajinskega muzeja Koper in K\xc5\xa0OK je odtlej postal edini organizator._NEWLINE_Na JEFFovem odru so se skozi desetletje zvrstila \xc5\xa1tevilna odmevna imena kvalitetne glasbe kot so: Vasko Atanasovski, Gwen Hughes, Perpetuum Jazzile, Kelvis Ochoa, Terra Folk produkcija, Kisha, Bratko Bibi\xc4\x8d, New Swing Quartet, Fake orchestra, Olivija, Dazhbog ensemble, Ca\xc3\xb1a Flamenca, Ansasa Trio, Aritmija, Aljo\xc5\xa1a Jeri\xc4\x8d, Ratko Dautovski, Vocalissimo, Greentown Jazz Band, Areia, Erik Maren\xc4\x8de, Ethnodelia, Die Resonanz, Kaneo, Sedef, Nino Mure\xc5\xa1ki\xc4\x8d, Jure Tori, Ewald Oberleitner, K3, Mahnimal, Adrabesa Quartet, Toxine in mnogi drugi.\n_START_SECTION_\nFestival danes\n_START_PARAGRAPH_\nGlasbeni program je v zadnjih letih obdr\xc5\xbeal format \xc5\xa1estih koncertnih ve\xc4\x8derov z dvema nastopajo\xc4\x8dima glasbenima aktoma in sicer prve tri srede v juliju ter prve tri srede v avgustu._NEWLINE_Prireditev spremlja tudi vsako leto bogatej\xc5\xa1a obfestivalska ponudba. Obiskovalci se lahko izobrazijo z glasbenimi in plesnimi delavnicami ter predavanji, v sklopu prireditve pa se odvijajo tudi razstave, umetni\xc5\xa1ki performansi ter ekolo\xc5\xa1ko pridelana ponudba hrane in pija\xc4\x8de na istrskem kulinari\xc4\x8dnem koti\xc4\x8dku. V sodelovanju s Kulturno-izobra\xc5\xbeevalnim dru\xc5\xa1tvom PiNA je zadnja leta na voljo tudi avdio in video stream festivala v \xc5\xbeivo, s prenosom na uradni spletni strani festivala.\n_START_SECTION_\nLokacije\n_START_PARAGRAPH_\nOsrednje prizori\xc5\xa1\xc4\x8de so vrtovi koprskega Pokrajinskega muzeja, v primeru de\xc5\xbeja pa se dogajanje preseli v enega izmed nadomestnih prostorov, koncertno dvorano muzeja ali ve\xc4\x8dnamenski prireditveni prostor Taverna.'